Insette versoek oor onteiening sonder vergoedingArgieffoto Diegene wat geskrewe insette wil lewer oor grondonteiening sonder vergoeding, het nou die geleentheid om dit te doen. Dié insette moet ingedien word by die gesamentlike grondwetlike hersieningskomitee, wat saamgestel is om artikel 25 en ander nodige artikels te hersien, sodat die staat grondonteiening in openbare belang kan toepas sonder vergoeding. Die komitee het in ŉ verklaring gesê dié versoek wys die omvang waartoe die wetgewers die proses wil hanteer, in die lig van aansienlike teenstand, nadat die Nasionale Vergadering vroeër vanjaar grondonteiening sonder vergoeding goedgekeur het. Die Ekonomiese Vryheidsvegters (EFF) het ŉ debat oor die mosie gelei en die ANC het dit gewysig voor dit uiteindelik in die Nasionale Vergadering aanvaar is. Die EFF het in sy mosie aangevoer die Nasionale Vergadering moet, kragtens reël 253, ŉ ad hoc-komitee aanstel om artikel 25 van die Grondwet te hersien en wysig om onteiening sonder vergoeding, in openbare belang, moontlik te maak. Die mosie is aanvaar ná ŉ wet waar 241 LP’s ten gunste van die mosie gestem het en 83 LP’s wat daarteen gekant was. Die grondwetlike hersieningskomitee moet voor 30 Augustus 2018 terugvoer gee aan die Nasionale Vergadering. “Die Nasionale Vergadering, tesame met die Nasionale Raad van Provinsies, het die grondwetlike hersieningskomitee die mandaat gegee om die nodige grondwetlike wysigings voor te stel waar nodig,” het Vincent Smith, voorsitter van die hersieningskomitee, gesê. “As deel van die grondwetlike verpligting om die openbare deelname te fasiliteer, nooi die komitee alle belanghebbendes om skriftelik insette te lewer oor die behoefte aan meganismes om grond sonder vergoeding te onteien. Dui asseblief ook, saam met die geskrewe insette, of jy belangstel om mondelings ŉ voorlegging aan die komitee te lewer,” het Smith bygevoeg. Diegene wat insette wil lewer, moet dit voor 31 Mei 2018 doen. Navrae en geskrewe insette kan gerig word aan: Me Pat Jayiya Committee Section Posbus 15 Kaapstad 8000 E-pos:[email protected] Tel.: (021) 403-3661 Faks: 086 465 0678 Sel: 081 441 0345 Handgeskrewe insette kan by W/S 091, 3e Vloer, Pleinstraat 90, Kaapstad, ingedien word.